**Ema Rusiňáková, 3. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**CHCEM**

aby si sa hneval

rozhadzoval rukami

a trieskal dverami

lebo keď sa usmievaš

stojíš príliš ďaleko

tvoje slová zostávajú vo mne

ako pavučina

zabudnutá prachovkou

po sobotňajšom upratovaní

vždy keď sa o ňu potknem

spomeniem si na pavúka

ktorému si vzal domov

prosím

vráť mu ho

má príliš nízke stropy

a ja ich nevládzem ich dvíhať

hnevám sa

trieskam dverami

a rozhadzujem rukami

kričím

že nikdy nebudem ako ty

**DAL SI SI**

na záprstie vytetovať kružnicu

desiatky ihiel prebíjajú

bariéru kože

čierny tuš sa v okamihu

ubytováva v ruke

máš istotu

že ostane navždy

nedá sa ísť späť